Escargots
2018-11-03 00:00 - 23:59 (Europe/Madrid)
L’últim espectacle d’Slow Olou, clown entrenyable de la mà de Toti Toronell i Pere Hosta
Escargots és l’encontre entre dos pallassos d’extensa trajectòria, dos mons particulars que amb aquest espectacle han buscat i trobat una poètica comuna. Es convida l’espectador a entrar en un submón, el dels individus-cargols, i a acompanyar-los mentre ens mostren el seu dia a dia. És un món absurd i surrealista, on el més important és el que no es veu a primer cop d’ull. Espectacle de creació, eminentment visual i per a tots els públics, que vol transmetre sensacions sense necessitat de gaires paraules i sense abandonar mai el sentit de l’humor. Un espectacle lent però segur.

Moving with Pina
2018-11-03 00:00 - 23:59 | Teatre de Salt
Una conferència ballada sobre l’experiència de la ballarina Cristiana Morganti amb la companyia de Pina Bausch, mite de la dansa contemporània
Cristiana Morganti va ser durant una dècada ballarina solista del Tanztheater Wuppertal de Pina Bausch. Va assajar i va ballar coreografies que el públic ha admirat amb fervor. D’aquella experiència vital i artística neix una conferència ballada per compartir la poesia, la tècnica i la creativitat de la gran coreògrafa alemanya. Un viatge per l’univers de Pina Bausch des de la perspectiva del ballarí. Una oportunitat per descobrir la devoció, la imaginació i l’amor pels detalls d’un llenguatge coreogràfic únic i revolucionari. Una ocasió per descobrir molts secrets, sobretot, com es crea la màgica i misteriosa relació entre l’artista i l’espectador.

Slava's SnowShow
2018-11-04 00:00 - 23:59 | Teatre Municipal de Girona, Plaça del Vi, 1, Girona, Espanya
El pallasso rus Slava Polunin tornarà a fer nevar dins del Teatre Municipal de Girona
L’espectacle que fa vint anys va crear Slava Polunin és un clàssic. Primer va crear Assissiaï, el clown amb molts rostres. Després va venir aquell caos organitzat del qual milers d’espectadors han gaudit amb una alegria infantil esclatant: Slava’s Snowshow. Una fantasia amb tempestes de neu, globus gegants i teranyines que torna de nou a Temporada Alta. Una fantasia conduïda per uns homenets verds i bojos liderats per un clown en cap. Un viatge oníric que ha aconseguit —a més de tots els premis, entre els quals un Laurence Olivier— que en un any nevi fins a quatre-centes vegades dins dels teatres. Una festa i una aventura per als sentits, plena de poesia, màgia i sorpreses.
Slava’s Snowshow torna a Temporada Alta, consulta aquest espectacle o adquireix les teves entrades accedint a l’enllaç.

Leto
2018-11-06 00:00 - 23:59 | Cinema Truffaut
Una de les pel·lícules més populars a la darrera edició del Festival de Cannes
Una immersió a l’escena underground russa de principis dels anys vuitanta. A mig camí entre el drama i el musical, Leto ofereix un retrat en blanc i negre d’una època vibrant a Sant Petersburg, on pioners del rock rus com Viktor Tsoi i Mike Naoumenko descobrien, gairebé de contraban, Lou Reed, David Bowie o Led Zeppelin. I, entremig, dos homes (Roman Bilyk i Teo Yoo) i una dona (Irina Starshenbaum) vivint una complicada història d’amor. La pel·lícula es basa en les memòries d’aquesta última, única supervivent del trio.

Llibràlegs IV (Biblioteca Carles Rahola)
2018-11-07 00:00 - 23:59 | Biblioteca Carles Rahola
Una experiència teatral a les biblioteques i en clau femenina amb textos de Marta Buchaca, Clàudia Cedó, Daniela Feixas i Carla Torres
Tornen els Llibràlegs, en una nova edició, que ja serà la quarta. Es manté l’esperit del projecte inicial: proposta de teatre íntim en format alternatiu, on s’enllacen quatre històries breus entre dues actrius que interpreten vuit personatges diferents. La trobada és en una biblioteca, on el poder dels llibres i les emocions vinculades a la paraula són els principals protagonistes. Aquesta nova edició és cent per cent femenina, amb quatre autores imprescindibles del panorama català: Marta Buchaca, Clàudia Cedó, Daniela Feixas i Carla Torres. Dirigida per l’artista pluridisciplinària Leo Castro i interpretada per les actrius Cristina Cervià i Meritxell Yanes.

Èdip
2018-11-10 00:00 - 23:59 | Teatre Municipal de Girona, Plaça del Vi, 1, Girona, Espanya
Un clàssic protagonitzat per Julio Manrique
“Brillant”, “commovedor”, “un Èdip proper i dolorosament humà”. Així ha descrit la crítica especialitzada l’actuació de Julio Manrique a Èdip. Una revisió contemporània del clàssic de Sòfocoles, una de les grans tragèdies gregues que convida a l’espectador a observar la realitat que l’envolta des d’una visió crítica i reflexiva. Després del gran èxit d’Hamlet, L’orfe del clan dels Zhao i Incendis, Manrique torna a posar-se a les ordres d’Oriol Broggi per interpretar un dels personatges més famosos de la literatura clàssica. Una història sobre el destí i la lluita de l’ésser humà contra si mateix.

The Animals and Children took to the Streets
2018-11-10 00:00 - 23:59 | El Canal
La companyia britànica 1927 torna al festival amb el seu muntatge més aclamat, l’adaptació d’una novel·la gràfica d’estètica expressionista
Després d’haver enlluernat l’any passat el públic del festival amb Golem, la companyia britànica 1927 —única en la integració de la pantalla en el seu relat teatral— torna amb l’espectacle que els va llançar a la fama: The Animals and Children took to the Streets. Una novel·la gràfica que pren vida gràcies a la màgica interacció entre les tres actrius i el joc videogràfic creat per Paul Barritt. Estètica expressionista i de cinema mut alemany de principis del segle XX —un altre dels seus senyals d’identitat— per a un conte negre sobre un barri marginal i els seus veïns plens d’ira. Humor corrosiu i subversiu sobre una revolta de nens pirates que prenen parcs i segresten gats.

Les coses excepcionals
2018-11-10 00:00 - 23:59 | Sala La Planeta
Un divertit i tendre monòleg sobre les coses de la vida que valen la pena interpretat per Pau Roca
«La comèdia més divertida que veurà sobre la depressió». Així va titular The Guardian la seva crítica de Les coses excepcionals de Duncan Macmillan en l’estrena a Edimburg. Un èxit instantani amb nombroses produccions i premis. La versió catalana va a càrrec de Pau Roca, protagonista de muntatges tan aplaudits com Pulmons. Un monòleg hilarant i honest sobre el sentiment de culpa que creix quan sents que no has fet feliços els que estimes i t’estimen. Tot comença amb una llista de coses que fan que la vida pagui la pena. Una llista que escriu un nen de sis anys a la mare que ha intentat suïcidar-se. Llista que, a aquell nen, ara adult, potser també li és útil.

Bloop!
2018-11-10 00:00 - 23:59 | Teatre de Salt
Una nova oportunitat d’entrar al fantàstic món de bombolles del mític Pep Bou
Un viatge a través del fascinant univers de les bombolles de sabó, una aventura per descobrir la bellesa de tot allò que ens envolta. Bloop! és el nou espectacle de Pep Bou, que fa més de 40 anys que fascina grans i petits a través d’un llenguatge singular. Teatre poètic i visual farcit de bombolles plenes de llums i ombres. Després de l’èxit de CLINC!, amb més de tres-centes actuacions arreu del món, Bou emprèn un nou viatge protagonitzat per un duet ple de comicitat i peripècies i, evidentment, amb una bombolla. Ens convida a traspassar els límits de la imaginació a la recerca dels somnis. Un espectacle singular per a un públic universal per estimular les ganes de jugar, defugir les pors que viuen dins nostre i fomentar les ganes de ser sorprès. Els acompanyem?

Maria Arnal i Marcel Bagés
2018-11-11 00:00 - 23:59 | Teatre Municipal de Girona, Plaça del Vi, 1, Girona, Espanya
Una parella artística que està revolucionant el panorama musical català
«Una de les propostes musicals més interessants de l’escena catalana dels últims anys». «Combinació de talent i intenció, de compromís social i poètic». Així ha definit crítica i públic el primer disc del duo format per la cantant Maria Arnal i el guitarrista Marcel Bagés, un homenatge a la memòria i l’oblit que els va fer mereixedors del darrer premi Ciutat de Barce-lona. Després d’haver exhaurit totes les entrades en sales i teatres tan emblemàtics com l’Apolo i el Tívoli de Barcelona i la Joy Slava de Madrid, i triomfat en festivals com el Primavera Sound, Arnal i Bagés arriben a Girona per posar fi a la gira.
Troba tota la informació actualitzada de Maria Arnal i Marcel Bagés a Temporada Alta.

Només una vegada
2018-11-11 00:00 - 23:59 | Teatre de Salt
Un drama sobre el maltractament de gènere escrit per Marta Buchaca, autora de Litus, i protagonitzat per Anna Alarcón i Bernat Quintana
Només una vegada és un espectacle que ens interroga sobre on són els nostres límits, ens parla de com les relacions de poder regeixen els nostres afectes i ens adverteix sobre els riscos de convertir la violència en part de la nostra vida quotidiana. Marta Buchaca escenifica la violència de gènere més comuna: la que no ho sembla, la que acceptem sense adonar-nos-en. Tot comença amb una visita d’una parella a la consulta d’una psicòloga especialitzada en violencia masclista. Tots dos troben que són allà per error. Un drama que ens interroga sobre la responsabilitat d’una educació patriarcal que considera la força un atribut masculí i la flebesa un tret de les dones.

Acorar
2018-11-11 00:00 - 23:59 | Sala La Planeta
Torna un dels monòlegs més aplaudits i premiats dels últims anys, una autèntica fita teatral
Acorar és un dels fenòmens teatrals més rellevants dels darrers anys en el panorama teatral del territori de parla catalana. D’una mallorquinitat antropològica i partint de la metàfora de la sobrassada blanca, Gomila fa un retrat exhaustiu d’un món que s’acaba, el de la pagesia mallorquina. Amb l’excusa de la matança del porc ens parla de tot, fent servir el lirisme, la ironia i la reflexió del pas del temps. Aconsegueix convertir allò particular en quelcom universal, i tot farcit d’una riquesa de llenguatge que no ens deixa indiferents. Acorar és un dels clàssics del Festival. Algú encara no l’ha vist?

Jay-Jay Johanson
2018-11-11 19:00 - 21:00 | Auditori de Girona
El suec Jay-Jay Johanson presenta el seu darrer treball, Opium
El 1996, un jove arribat del fred i fascinat pel so de Bristol va acaparar l’atenció per les seves delicades cançons. Ja en el seu primer disc (Whiskey) va mostrar l’ampli espectre musical que inspirava les seves composicions, del pop al jazz, barrejat amb una exuberància simfònica. Aquesta riquesa es manté intacta a Opium. A més d’establir un diàleg amb treballs anteriors, com el mateix Whiskey, Spellbound o Tatoo, i comptar amb col·laboracions de vells amics com Robin Gulthrie de Cocteau Twins i nous com Funkstörung, sonen referències tan dispars com ara Chick Corea, Burt Bacharach, Ennio Morricone, John Williams, Massive Attack i Black Sabbath.

Jay-Jay Johanson
2018-11-11 19:00 - 21:00 | Auditori de Girona
El 1996, un jove arribat del fred i fascinat pel so de Bristol va acaparar l’atenció per les seves delicades cançons. Ja en el seu primer disc (Whiskey) va mostrar l’ampli espectre musical que inspirava les seves composicions, del pop al jazz, barrejat amb una exuberància simfònica. Aquesta riquesa es manté intacta a Opium. A més d’establir un diàleg amb treballs anteriors, com el mateix Whiskey, Spellbound o Tatoo, i comptar amb col·laboracions de vells amics com Robin Gulthrie de Cocteau Twins i nous com Funkstörung, sonen referències tan dispars com ara Chick Corea, Burt Bacharach, Ennio Mo-rricone, John Williams, Massive Attack i Black Sabbath.

Le livre d'image
2018-11-13 00:00 - 23:59 | Cinema Truffaut
L’última pel·lícula d’un dels impulsors de la Nouvelle Vague, Jean-Luc Godard
Un laberint en descomposició. Als seus 86 anys, la llegenda viva del cinema Jean-Luc Godard, responsable d’obres mestres com Al final de l’escapada i Banda a part, torna a la gran pantalla amb una lectura en descomposició del cinema i de la civilització. Le livre d’image és un pas més en la investigació començada en la seva darrera pel·lícula Adéu al llenguatge i una mena de llibre de sorra ple d’imatges d’altres films com Vertigen o Johnny Guitar i reflexions sobre la violència política i el patiment humà.

Xerrada amb Àlex Rigola i Alba Alfageme
2018-11-14 | Teatre Municipal de Girona, Plaça del Vi, 1, Girona, Espanya
Com ha estat el procés de creació i quines cares té la violència masclista?
Àlex Rigola, el director de MACHO MAN, i Alba Alfageme, psicòloga especialista en violències masclistes i assessora durant el procés de creació de l’espectacle, oferiran una xerrada al Teatre Municipal de Girona, prèvia a l’estrena. En aquesta trobada tractaran el tema de les violències masclistes i explicaran com han portat a terme aquest procés de creació a través de casos reals.
La xerrada és oberta a tothom però es demana la inscripció prèvia en aquest enllaç.

Llibràlegs IV (Biblioteca Antònia Adroher)
2018-11-14 00:00 - 23:59

Mundo obrero
2018-11-15 00:00 - 23:59 | Teatre de Salt
Una comèdia musical sobre la història del moviment obrer a Espanya dirigida i protagonitzada per Alberto San Juan
Una comèdia musical per narrar l’apogeu i la decadència del moviment obrer a Espanya, tots els canvis viscuts i soferts des dels anys vint del segle passat fins al triomf a les urnes del partit socialista. Segons Alberto San Juan, els millors anys de la història d’una lluita. L’epicentre és el Café Tranquilidad del Paral·lel de Barcelona, punt de reunió d’anarquistes, espies i assassins a sou. Cada setmana es rifava una pistola Star, arma preferida de la gent de la CNT. Amb música de Santiago Auserón, aquest cafè es transformarà en diversos escenaris de la nostra història recent. Es cantaran discursos i les rialles seran bales que donen vida.

Alba (o el jardí de les delícies)
2018-11-16 00:00 - 23:59 | El Canal
Lluís Marco i Montse Guallar protagonitzen una història de robots que ofereixen companyia escrita per Marc Artigau, guanyadora del Premi Quim Masó 2017
Aquesta és la història d’una professora universitària jubilada que ha decidit comprar-se un sistema d’intel·ligència artificial. El premi Quim Masó 2017 és un thriller de ciència-ficció, una història de robots que ofereixen companyia a les solituds humanes, escrita per l’escriptor i dramaturg Marc Artigau i protagonitzada per dos grans de l’escena catalana: Lluís Marco i Montse Guallar. Una obra que planteja qüestions cada cop més presents: la realitat virtual ens aïlla de la realitat física? Les relacions són alguna cosa que neix, creix i madura en el nostre cap? Els processos d’enamorament s’activen en l’absència de l’objecte o la persona estimada?

II Premi de Cine i Escena
2018-11-17 | Cinema Truffaut
La gala del Premi Cine i Escena del JamesonNotodofilmfest i Temporada Alta, que dóna suport als joves creadors
JamesonNotodofilmfest és un festival internacional de cinema que des del 2001 dóna suport als joves creadors, que presenten projectes que exploren la relació entre arts escèniques i cinema. A la gala s’atorgarà el premi Cine i Escena. També es projectaran els cinc curts seleccionats pel jurat i que opten al guardó:

Banqueta o Taburete (Sergio Milán)
Dancing with Film (Carlos Rodríguez Cid)
La justicia por la mano (Sara Casanovas)
Las pelis de mi vida (The Manrique Brothers)
Retazos (Ana Puentes)

Restos de cosas
2018-11-17 | Cinema Truffaut
Una oportunitat per descobrir l’univers i particular llenguatge del creador Xavier Bobés, dins el projecte The One Project
Ja fa uns anys Temporada Alta i Nanouk Films es van unir per crear The One Project, proposta que fusiona el cinema amb les arts escèniques. Una idea innovadora. El festival escull un artista i li planteja un repte: haurà de rodar un curtmetratge. La peça, codirigida pel realitzador Salvador Sunyer Vidal, és una síntesi del creador i el seu món. Enguany, l’encarregat de fer cinema serà Xavier Bobés i el seu particular llenguatge escènic basat en la manipulació d’objectes. La peça, Restos de cosas, reivindica la poètica de l’objecte.

Immortal (Sant Feliu de Guíxols)
2018-11-17 00:00 - 23:59
Una comèdia de ciència ficció de Marc Angelet i Alejo Levis, protagonitzada per Bruno Oro
Estàs preparat per ser etern? Què faries si tinguessis tot el temps del món? Immortal és una hilarant comèdia futurista, escrita per Marc Angelet i Alejo Levis, on el popular actor Bruno Oro ens farà riure pels descosits desdoblant-se en multitud de personatges que gaudiran de la immortalitat, la patiran o, fins i tot, s’hi enfrontaran. Perquè potser ser etern no és tan bo com ens pensem. Què faries si haguessis d’aguantar el teu sogre fins a la fi dels temps? I si el teu fill fa més de dos segles que no marxa de casa? I el més important: ara què farà la Mort, de què treballarà? El primer solo teatral de Bruno Oro.

Epodermis
2018-11-17 00:00 - 23:59 | Sala La Planeta
Carol López escriu i dirigeix un espectacle sobre l’abús de poder on tothom se sentirà identificat. Víctima o botxí?
El tema de l’obra s’articula a partir d’un article de premsa en què es parlava de l’abús de poder. Les relacions de poder es donen en tots els àmbits de la societat: el polític, l’educatiu, l’eclesiàstic, el familiar… L’ésser humà s’aferra a la seva petita o gran àrea de poder i des d’aquí, massa sovint, se sent superior a l’altre. Aquest espectacle de Carol López analitza aquesta vella necessitat humana de menysprear i abusar. Els dos intèrprets ens mostraran diverses escenes d’opressors i oprimits, però vigileu, perquè massa sovint es pot ser víctima i botxí alhora.

Requiem pour L.
2018-11-17 00:00 - 23:59 | Teatre Municipal de Girona, Plaça del Vi, 1, Girona, Espanya
Un extraordinari espectacle de dansa i música dirigit per Alain Platel a partir del Rèquiem de Mozart
Fabrizio Cassol i Alain Platel són alquimistes, creadors de nous universos musicals en un gresol de tradicions antagòniques. Encara recordem l’impacte de Coup Fatal: músics congolesos absorbits pel barroc europeu. Amb el mateix esperit transcultural reconstrueixen l’inacabat Rèquiem de Mozart sota l’eclèctica influència del jazz, l’òpera i la música africana. Catorze instrumentistes i cantants d’arreu del món, reunits per a una celebració, musical, física i visual, de la fusió i el mestissatge cultural. Una missa fúnebre per a un món cada vegada més gran i amb les distàncies cada vegada més curtes.

Rhumans
2018-11-17 00:00 - 23:59 | Teatre de Salt
Després de l’èxit de Rhum i Rhumia, arriba la tercera part d’aquest gran i divertidíssim homenatge a la figura del clown.
Rhum, Rhümia, Rhumans. Un joc de paraules per a tres grans espectacles de pallassos i amb pallassos. Tot va començar fa cinc anys com un homenatge a l’august Enrico Jacinto Sprocani “Rhum” (1904-1953). Un projecte de Joan Montanyés “Monti”. Monti se’n va anar a buscar Rhum per no tornar. La seva troupe primer el va plorar i més tard va continuar amb la seva idea per tenir-lo sempre en el record. Rhum va ser un èxit (Premi Zirkolika 2014), Rhümia ha estat un èxit (Gran Premi BBVA Zirkolika 2016) i Rhumans és un èxit. La merescuda recompensa per fer pallassades amb enginy, gamberrisme, anarquia, tendresa i emoció.

Viatge al centre de la terra
2018-11-18 00:00 - 23:59 | Teatre Municipal de Girona, Plaça del Vi, 1, Girona, Espanya
La mítica companyia Roseland Musical adapta el clàssic de Jules Verne i el converteix en una fantasia a l’estil Georges Méliès
L’Eva i l’Ava decideixen seguir els passos d’un avantpassat seu i se’n van a Islàndia, on trobaran en Hans, el guia que les conduirà en un viatge cap al centre del planeta. El seu avantpassat també era un personatge, d’un llibre d’aventures de Jules Verne: Viatge al centre de la Terra. El nou espectacle de Roseland Musical —30 anys imaginant mons fantàstics gràcies a la màgia audiovisual de Franc Aleu— és una versió lliure del clàssic de Verne. Una aventura ballada (dansa clàssica, contemporània i break dance) en una fantasia immersiva que tant evoca un conte de ciència-ficció i els seus hologrames flotants com la innocència pionera d’una pel·lícula de Méliès. Un descens al cor de la Terra per descobrir amb els ballarins éssers i paisatges increïbles.

El bramido de Düsseldorf
2018-11-18 00:00 - 23:59 | El Canal
Després de La ira de Narciso, Sergio Blanco torna al festival amb un relat sobre els límits de l’art i la representació de la sexualitat
El bramido de Düsseldorf és un relat sobre l’agonia i la mort del pare d’un autor teatral en una clínica de Düsseldorf. En paral·lel al decés del pare, s’entrecreuen les diverses possibilitats per les quals el dramaturg es troba a la ciutat alemanya. Amb una posada en escena impactant, el text reflexiona sobre els límits de l’art, la recerca de Déu i la representació de la sexualitat. El dramaturg francouruguaià Sergio Blanco torna a Temporada Alta amb un altre espectacle d’autoficció que, segons els crítics de l’Uruguai, el consagra com el millor autor del país.

Entre dos aguas
2018-11-20 00:00 - 23:59 | Cinema Truffaut
Preestrena del film guanyador de la Conxa d’Or de Sant Sebastià 2018
Dotze anys després de La leyenda del tiempo, la primera pel·lícula d’Isaki Lacuesta, ens retrobem amb els dos germans gitanos: Isra i Cheíto. Isra ha estat tancat a la presó per narcotràfic i Cheíto s’ha enrolat a la Marina. Ara, Isra té 26 anys i torna a l’illa de San Fernando per intentar recuperar la seva dona i les seves tres filles. Allà també es retrobarà amb el seu germà, una trobada que renovarà el record de la mort violenta del seu pare, quan eren petits. La necessitat de redempció i de reconciliar-se amb ells mateixos els tornarà a unir.

Llibràlegs IV (Biblioteca Salvador Allende)
2018-11-21 00:00 - 23:59 | Biblioteca Salvador Allende

Là
2018-11-23 00:00 - 23:59 | Teatre de Salt
Un espectacle que situa a Barò d’Evel com una de les millors companyies de circ contemporani de l’escena teatral actual
Poesia i moviment. Dos humans, un micròfon, dos colors i un ocell. Són els ingredients de Là, la primera part del díptic escènic Là, sur la falaise creat per Baro d’evel, una de les grans companyies de circ contemporani del panorama actual i creadors d’una petita meravella anomenada Bèsties (TA15). Un espectacle que explora les oposicions (entre el negre i el blanc, entre l’equilibri i el desequilibri) i les moltes cares del treball amb animals. A Là intenten trobar els límits de la veu humana, del ritme i de la llum, en un escenari d’una claror immaculada que, a poc a poc, s’anirà transformant.
